Ifølge transportminister Hans Christian Schmidt (V) vil planen om konkurrence til DSB på hovedstrækningen mellem København og Aalborg skabe bedre forhold for togpassagererne. - Fordelen med planen er, at der klart kommer bedre service og forhåbentlig også til en lavere pris. Konkurrence giver flere valgmuligheder, som da kun kan være positivt for passagererne, siger Hans Christian Schmidt. Han har onsdag holdt møde med seks internationale togselskaber, som alle har vist interesse i jernbanestrækningen. Om konkurrencen bliver en realitet, er dog stadig ikke besluttet. Planen kræver desuden politisk opbakning, og både Dansk Folkeparti og De Radikale har svært ved at se det realistiske i ministerens planer. De Radikale har påpeget, at der ikke er plads til flere tog på skinnerne. Men kritikken fejer Hans Christian Schmidt af banen. Han mener ikke, at planen kan kritiseres, før detaljerne er på plads. - Vi skal jo først vide, hvad selskaberne kan tilbyde. Partierne kan vel ikke bedømme idéen, før de ved, hvad der præcist skal ske, siger han. Transportministeren understreger, at hvis konkurrencen til DSB ikke gavner togpassagererne, dropper han planen. - Hvis ikke de rejsende får nogle fordele, så vil jeg ikke videreføre idéen, fastslå han. Hans Christian Schmidt skal inden for de næste to-tre uger mødes med de seks selskaber igen, som blandt andet tæller Arriva og Virgin. Herefter vil han beslutte, hvem der skal køre ved siden af DSB, så der allerede fra begyndelsen af 2012 er konkurrence på jernbanens hovedstrækning.
Er du træt af toge, der snegler sig afsted mellem København og Aalborg? Så kan der være bedre tider på vej. 

[size=2]

[/size]